钦定古今图书集成/明伦汇编/宫闱典/第089卷 > 衡阳公主 下嫁阿史那社尔
## 钦定古今图书集成/明伦汇编/宫闱典/第089卷 > 衡阳公主 下嫁阿史那社尔

按《唐书公主列传》：“衡阳公主，下嫁阿史那社尔。”按
《阿史那社尔传》：“社尔，突厥处罗可汗之次子。年十一，
以智勇闻。拜拓设，建牙碛北，与颉利子欲谷设分统
铁勒、回纥、仆骨、同罗诸部。处罗卒，哀毁如礼，治众十
年，无课敛。或劝厚赋以自奉，答曰：‘部落丰馀，于我足
矣。故首领咸爱之。颉利数用兵，社尔谏弗纳。贞观元
年’”，铁勒、回纥、薛延陀等叛，败欲谷设于马猎山，社尔
助击之，弗胜。明年，将馀众西保可汗浮图城。会颉利
灭，西突厥统叶护又死，奚利必咄陆可汗与泥孰争
国，社尔引兵袭之，得其半国，有众十馀万，乃自号都
布可汗。谓诸部曰：“始为乱破吾国者，延陀也。今我据
西方而不平延陀，是忘先可汗，非孝也。事脱不胜，死
无恨。”酋长皆曰：“我新得西方，须留抚定。今直弃之，远
击延陀。延陀未擒，叶护子孙，将复吾国社尔”不从，选
骑五万，讨延陀碛北，连兵十旬，士苦其久，稍溃去。延
陀纵击，大败之，乃走保高昌，众才万人。又与西突厥
不平，由是率众内属。十年，入朝，授左骁卫大将军，处
其部于灵州。诏尚衡阳长公主，为驸马都尉，典卫屯
兵。十四年，以交河道行军总管平高昌，诸将咸受赏。
社尔以未奉诏，秋毫不敢取，见别诏然后受。又所取
皆老弱陈弊。太宗美其廉，赐高昌宝钿刀、杂彩千段。
诏检校北门左屯营，封毕国公。从征辽东，中流矢，揠
去复战，所部奋厉，皆有功。还，擢兼鸿胪卿。二十一年，
以昆丘道行军大总管，与契苾何力、郭孝恪、杨弘礼、
李海岸等五将军，发铁勒十三部及突厥骑十万讨
龟兹。师次西。突厥击处密、处真，败之，入自《焉耆》。西兵
出不意，龟兹震恐，进屯碛石，伊州刺史韩威以千骑
先进，右骁卫将军曹继叔次之。至《多褐城》，其王率众
五万拒战，威佯却，王悉兵逐北，威与继叔合，殊死战，
大破之。社尔因拔都城，王轻骑遁。社尔留孝恪守，自
率精骑追蹑，行六百里，王据大拨换城，婴险自固。社
尔攻凡四十日，入之，擒其王，并下五大城。遣左卫郎
将权祇甫徇诸酋长，示祸福，降者七十馀城，宣谕威
信，莫不欢服，刻石纪功而还。因说于阗王入朝，王献
马畜三百饷军。西突厥焉耆安国皆争犒师。孝恪之
在军，床帷器用多饰金玉，以遗社尔，《社尔》不受。帝闻
曰：“二将优劣，不复问人矣。”帝崩，请以身殉卫陵寝，高
宗不许。迁右卫大将军。永徽六年卒，赠辅国大将军、
并州都督，陪葬昭陵，治冢象葱山，谥曰元。子道真，历
左屯卫大将军。咸亨初，为逻娑道副大总管，与薛仁
贵讨吐蕃，以援吐谷浑，为论钦陵所败，尽失其兵。诏
有司问状，免死为民。